CELEX: 32014R0635
Language: hu
Date: 2014-04-13 00:00:00
Title: A Bizottság 635/2014/EU végrehajtási rendelete ( 2014. június 13. ) az ipari cukor behozatalára vonatkozó vámkontingensnek a 2016/2017-es gazdasági év végéig történő megnyitásáról

14.6.2014   
            
            
               HU
            
            
               Az Európai Unió Hivatalos Lapja
            
            
               L 175/14
            
         A BIZOTTSÁG 635/2014/EU VÉGREHAJTÁSI RENDELETE
   (2014. június 13.)
   az ipari cukor behozatalára vonatkozó vámkontingensnek a 2016/2017-es gazdasági év végéig történő megnyitásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK (1) tanácsi rendeletek hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre és különösen annak 193. cikkére,
   mivel:
   
               (1)
            
            
               Az 1308/2013/EU rendelet 139. cikke (1) bekezdésének a) pontja úgy rendelkezik, hogy azt a cukrot, amelyet a 136. cikkben említett kvótán felül állítottak elő, fel lehet használni a 140. cikk (2) bekezdésében említett termékek feldolgozásához. Ezek a termékek azonban előállíthatók az Unióba importált cukor felhasználásával is. A előállításhoz szükséges ellátás biztosításához célszerű felfüggeszteni az ipari cukor bizonyos mennyiségeire vonatkozó behozatali vámokat.
            
         
               (2)
            
            
               Az elmúlt gazdasági évek tapasztalatai azt mutatják, hogy az 1308/2013/EU rendelet 140. cikkének (2) bekezdésében említett termékek előállítására szánt cukorra kivetett, gazdasági évenként 400 000 tonnát érintő behozatali vámok felfüggesztése elegendőnek bizonyult ahhoz, hogy biztosítsa az említett termékek előállításához szükséges ellátást az Unióban az adott gazdasági évben.
            
         
               (3)
            
            
               Annak érdekében, hogy az érintett felek biztosítva legyenek az 1308/2013/EU rendelet 140. cikkének (2) bekezdésében említett termékek előállításához szükséges ellátás folyamatosságáról valamennyi gazdasági évben a kvótarendszer megszűnéséig, célszerű a cukor bizonyos mennyiségeire vonatkozó behozatali vámok felfüggesztését elrendelni a következő három gazdasági évben, 2014/2015-től 2016/2017-ig.
            
         
               (4)
            
            
               Ezen túlmenően a 891/2009/EK bizottsági rendelet (2) 11. cikke rendelkezik a 09.4390 tételszámú, ipari behozatalból származó cukor esetében a vámkontingensek kezeléséről.
            
         
               (5)
            
            
               Ezért meg kell állapítani a 2014/2015. gazdasági évtől a 2016/2017. gazdasági évig terjedő időszakban vámmentesen behozható ipari cukor mennyiségét.
            
         
               (6)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 1701 KN-kód alá tartozó, 09.4390 tételszámú ipari cukorra vonatkozó behozatali vámok 2014. október 1-jétől2017. szeptember 30-ig terjedő időszak mindhárom gazdasági évében 400 000 tonna erejéig felfüggesztésre kerülnek.
   2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2014. október 1-jétől2017. szeptember 30-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. június 13-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 347., 2013.12.20., 671. o.
   
   
      (2)  A Bizottság 2009. szeptember 25-i 891/2009/EK rendelete a cukorágazatra vonatkozó egyes közösségi vámkontingensek megnyitásáról és kezeléséről (HL L 254., 2009.9.26., 82. o.).